Ons stoom voluit voort, want ons wil en moet | Netwerk24
Deur Barnard Beukman 20 Maart 2020 00:01
Beeld is reeds Dinsdagaand, vir Woensdag, ten volle uitgegee deur redaksielede wat van die huis af gewerk het.
Dit was 'n proeflopie sodat ons die nodige tegniese struikelblokke uit die pad kon kry.
Sedert gister probeer ons dat soveel moontlik redaksielede van die huis af werk.
Ons verslaggewers, wat deesdae grootliks onder Netwerk24 val, gaan voort om met die nodige voorsorgmaatreëls in die veld te wees.
Nuusinsameling moet voortgaan.
Ons stoom dus voluit voort, want ons wil en moet.
Ons nuusfokus gaan uiteraard grootliks op die koronavirus wees. Uit die voortdurende stortvloed van inligting gaan ons na die beste van ons vermoë sorteer en kies om die beste moontlike samestelling aan te bied.
Deur Netwerk24 sal ons lesers letterlik uurliks op die hoogte kan bly van die jongste brekende nuus.
In die koerant gaan ons ook fokus op nuttige en noodsaaklike inligting en, soos altyd, ontledings en kommentaar.
Skryf gerus ook steeds vir ons jul menings en gewaarwordings in briewe, SMS'e en so meer.
Ons gaan steeds ook probeer om genoeg ander interessante nuus en onderwerpe te dek wat die aandag soms van die pandemie kan aflei.
Saam met ons lesersgemeenskap probeer ons die gebeurtenis nog ten volle verstaan, maar ons is vasbeslote om hierdie vreemde en onbeplande reis saam met julle deur te gaan.
In heelwat van die boodskappe wat van oor die land heen en selfs verder hier aanland, word gevra wat gaan nou aan en hoe pak 'n mens dit aan.
Van ons projekte en aktiwiteite, wat insluit Bruid van die Jaar, Baba van die Jaar, die Mannefees en meer se eindgeleenthede word ook vir eers gekanselleer. Hou die koerant dop vir verdere inligting.
Van ons adverteerders gaan voort om hul spesiale aanbiedinge te publiseer.
Om saam te vat: Ons gaan voort om ons rol na die beste van ons vermoë te vervul.
En by voorbaat dankie aan ons lesers vir hul voortgesette ondersteuning en aan redaksielede wat bykomende myle en ure opoffer .
Dié vrae gaan ons waarskynlik nog lank besig hou.
Uit alles wat 'n mens die laaste weke kon lees en waarneem, kom enkele gedagtes wel op:
Hierdie tyd is by uitstek een vir saamwerk en saamstaan. Om nou in enige omgewing stroomop te wees oor onbenullighede, is oornag uit die mode.
Paniekoptrede (en -aankope) is ook uit. Dit word voorkom deur ingelig te bly deur betroubare inligtings- en nuusbronne.
Verantwoordelike en voorkomende optrede mag oordoen word.
Die handhawing van 'n gesonde afstand kan nooit 'n verskoning word om die weerloses en diegene wat jy vermoed hulp kort, in die steek te laat nie. Juis nou.